Forslag til regionsudvalgets udtalelse om "Meddelelse fra Kommissionen til Rådet og Europa-Parlamentet - Innovation i en videnbaseret økonomi"

(2001/C 253/07)

REGIONSUDVALGET har -

under henvisning til "Meddelelse fra Kommissionen til Rådet og Europa-Parlamentet - Innovation i en videnbaseret økonomi" (KOM(2000) 567 endelig),

under henvisning til Kommissionens arbejdsdokument "Trends in European innovation policy and the climate for innovation in the Union" (SEK 2000, 1564) (foreligger d.d. ikke på dansk),

under henvisning til Rådets beslutning af 26. september 2000 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 13. juni 2000 og formandens beslutning af 15. november 2000 om at henvise det forberedende arbejde til Underudvalg 6 "Beskæftigelse, Økonomisk Politik, Det Indre Marked, Industri, SMV" i samarbejde med Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til sin udtalelse om "Grønbog om innovation" (KOM(95) 688 endelig udg.)(1),

under henvisning til sin udtalelse om "Første handlingsplan for innovation i Europa - Innovation som vækst- og beskæftigelsesfremmende faktor" (KOM(96) 589 endelig udg.)(2),

under henvisning til supplerende udtalelse (CdR 419/2000 rev.) vedtaget af Underudvalg 5 den 5. februar 2001 med Leena Piikivi (FIN/PSE) som ordfører,

under henvisning til Underudvalg 6's forslag til Regionsudvalgets udtalelse (CdR 468/2000 rev.), som blev vedtaget enstemmigt den 19. februar 2001 med Gordon Keymer (UK, PPE) som ordfører -

på plenarforsamlingen den 4.-5. april 2001 (mødet den 4. april) vedtaget følgende udtalelse.

REGIONSUDVALGETS SYNSPUNKTER OG HENSTILLINGER

Innovationspolitikkens generelle aspekter

1. Regionsudvalget finder det glædeligt, at man har fået denne mulighed for at fremsætte bemærkninger til Kommissionens vigtige meddelelse. I sin udtalelse fra 1996 om Kommissionens grønbog om innovation understregede Regionsudvalget, at de lokale myndigheder spiller en vigtig rolle i innovationspolitikken. Regionsudvalget har i sine efterfølgende udtalelser om innovation til stadighed fremhævet de lokale myndigheders betydning.

2. Regionsudvalget mener, at denne meddelelse generelt indeholder en række velargumenterede og fornuftige forslag til, hvordan EU's og medlemsstaternes innovationsresultater kan forbedres. Alt i alt synes meddelelsen at afspejle de almene holdninger i dag hos de aktører og organisationer, der er praktisk involveret på dette område.

3. Regionsudvalget mener imidlertid, at det er meget vigtigt med en samlet indsats for at øge sammenhængen mellem innovationspolitikken og andre beslægtede politikområder. En økonomiske og social samhørighedspolitik er vigtig, eftersom den er med til at udforme de rammer, som nye klynger af økonomisk aktivitet kan udvikle sig inden for. EU's strukturfonde har for eksempel spillet en afgørende rolle i forbindelse med opbygningen af en infrastruktur, ved hjælp af hvilken traditionelle erhverv i regioner og områder, der er kriseramte eller bagud i udvikling, kan tilføres nyt liv og nye, højteknologiske sektorer udvikles. Der er brug for en kundskabspolitik, eftersom kilden til al innovation er anvendelsen af det menneskelige intellekt.

4. Regionsudvalget anser de fem prioriterede mål, der foreslås af Kommissionen, for hensigtsmæssige og relevante, eftersom de indgår i et sammenhængende innovationsstøttesystem og afspejler de centrale spørgsmål, EU står overfor. De enkelte medlemsstater kan selvfølgelig have forskellige prioriteringer afhængig af egne systemer og betingelser. Det systemiske syn på innovation, som bygger på løbende forbedring af processerne, og som indebærer, at ikke kun den enkeltes kundskaber, men også den kollektive viden skal øges, betragtes som den mest værdifulde metode til at udvikle innovationspolitikker og -strategier på. EU og medlemsstaterne bør derfor lægge vægt på at skabe de rette rammevilkår for at udvikle innovationsstøtte, og en klar forudsætning for dette er lige vilkår.

5. En central opgave for regioner og lokale myndigheder er at sætte fokus på specifikke lokale tiltag såsom at fjerne hindringerne for, at det lokale og regionale innovationssystem kan fungere effektivt. Regionsudvalget mener derfor, at innovationsstøttepolitikkerne altid børe være så fleksible, at kommuner og regioner kan udforme deres egne støttesystemer efter behov.

6. Regionsudvalget mener, at innovation er en afgørende proces, som sammenknytter forskning og erhvervsliv og resulterer i nye arbejdspladser, produkter og tjenesteydelser. Innovationsstøttepolitikken bør derfor være strategisk og ikke sektorspecifik, og man bør følgelig betone nødvendigheden af at sikre en integreret og sammenhængende tilgang på alle niveauer.

7. Regionsudvalget anser det især for vigtigt, at der lægges større vægt på den strategiske rolle, de lokale myndigheder kan spille med henblik på at fremme og stimulere innovation. De lokale myndigheder er direkte ansvarlig for mange funktioner, der er vigtige i forbindelse med innovationsstøttesystemet. Disse omfatter økonomisk udvikling, almen og erhvervsmæssig uddannelse, udvikling af videnskab, teknologi og erhvervsparker, planlægning af arealanvendelse for at tiltrække investeringer, dannelse af klynger og så videre. De lokale forvaltningssystemer og forvaltningsstrukturer varierer måske fra medlemsstat til medlemsstat, men de har et fælles ansvar for at agere strategisk for at samle disse forskellige innovationsrelaterede funktioner (inklusive sådanne, der tilvejebringes på lokalt plan af nationale myndighedsinstanser), og dermed fastlægge sammenhængende rammevilkår, som virksomheder kan operere og skabe innovation indenfor.

8. Desuden bør lokale myndigheder aktivt opmuntres til at bringe deres politik på dette område i overensstemmelse med de politikker, der er vedtaget på nationalt og europæisk niveau, for at sikre sammenhængen i en stabil, fælles og gennemsigtig ramme, der fremmer innovation.

9. Regionsudvalget mener, at de små og mellemstore virksomheder fortsat er plaget af overflødigt bureaukrati, hvilket blandt andet kvæler innovation. Desuden lider de under utilstrækkelige finansieringstiltag med henblik på innovation og indførelse af informationssystemer for forskning, udvikling og innovation, hvilket nedsætter deres innovationsevne.

10. Endelig mener Regionsudvalget, at Kommissionen undervurderer den enorme betydning, de lokale myndigheder selv kan have, når det gælder om at stimulere innovation i den lokale økonomi. De lokale myndigheder indkøber varer og tjenesteydelser på vegne af det lokalsamfund, de betjener. De er selvstændige og direkte leverandører af tjenester og virker aktivt for at øge de lokale borgeres deltagelse, f.eks. gennem en intelligent anvendelse af informations- og kommunikationsteknologi. De lokale myndigheder har en vigtig rolle at spille hvad angår udnyttelse af ny teknologi, fremme af innovativ adfærd hos deres leverandører samt indførelse af dels nye systemer til levering af tjenesteydelser, dels nye ledelsesformer som arbejdsgiver i den offentlige sektor.

Mål 1 - Sammenhæng i innovationspolitikkerne

11. Regionsudvalget ser positivt på forslaget om at fastlægge rammer for drøftelse, koordinering og samarbejde, som gør det muligt at identificere og foretage en sammenlignende evaluering (benchmarking) af medlemsstaternes innovationspolitikker og -resultater. I denne drøftelse bør deltage relevante aktører på alle niveauer inden for medlemsstaterne såvel som EU.

12. Regionsudvalget mener, at Kommissionen selv kan gøre mere for at fremme denne proces. Man kan f.eks. oprette en hjemmeside, udbrede eksempler på god praksis vedrørende uddannelse af teknologer til iværksættere samt udsende retningslinjer om, hvordan man kan oprette effektive iværksættercentre. Endvidere kunne Kommissionen i sine egne initiativer, f.eks. rammeprogrammet for forskning og teknologisk udvikling, forenkle udbuds- og budprocedurer, så disse bliver mindre tids- og omkostningskrævende for potentielle deltagere.

13. Kommissionen bør fremme aktiviteter med henblik på at skabe opbakning, samarbejde og koordination mellem (lokale og regionale) myndigheder og/eller institutioner. Dette gælder navnlig, hvor der er tale om internationalt samarbejde eller koordination. Dermed sigtes ikke alene til at forenkle regler og procedurer og reducere deres antal, men også til at øge tempoet i sagsbehandlingen. Det bør også være tilstrækkeligt, at initiativtagere påviser, at de har gjort sig alvorlige anstrengelser for at finde internationale samarbejdspartnere.

14. Regionsudvalget konstaterer, at det femte rammeprogram for forskning og teknologisk udvikling (afgørelse nr. 182/1999/EF af 22.12.1998) bl.a. forudsætter et "teknologisk iværksættelsesprogram" for at styrke innovationen inden for forskning, og Regionsudvalget foreslår, at man sikrer, at gode eksempler og handlingsmodeller vedrørende gennemførelse af teknologiske iværksættelsesprogrammer spredes på en effektiv måde ved at sørge for bred offentliggørelse.

15. På nationalt niveau kan alle medlemsstater benytte sig af skatteincitamenter - også via de regionale og lokale myndigheder - som et middel til at tilskynde til nye initiativer, f.eks. for at fremme F& TU inden for virksomheder, især SMV, nye metoder til forvaltning af viden, selv om man altid bør forsøge at undgå misbrug af statsstøtte og forvridninger på det indre marked. Disse foranstaltninger, der følger tendenserne på markedet, ville kunne bidrage væsentligt til at øge EU-virksomhedernes tilpasningsevne i forhold til deres modparter på verdensplan.

16. Regionsudvalget ser meget positivt på indførelsen af en europæisk resultattavle for innovation. Denne indeholder et tilstrækkeligt kompakt udvalg af indikatorer, der skal forsøge at afspejle de forskellige aspekter af EU's og medlemsstaternes innovationsresultater. Kommissionen bør sikre, at dette relativt præcise sæt indikatorer bevares, så indsatsen hele tiden rettes mod de vigtigste prioriteringer.

17. Regionsudvalget foreslår, at man også overvejer at udvikle og offentliggøre en innovationsresultattavle på det regionale niveau, hvilket vil give de lokale og regionale myndigheder, videnskabelige institutioner (universiteter, andre højere læreanstalter og forskningsinstitutioner) samt erhvervslivet mulighed for løbende at vurdere resultaterne af de regionale innovationsforanstaltninger.

18. Regionsudvalget mener, at den vigtigste udfordring i forbindelse med resultattavlen for innovation er at sikre overensstemmelse mellem data fra hele EU, der er indsamlet på forskellige tidspunkter. Både Kommissionen og de enkelte medlemsstater bør opfordres til at øge kvaliteten af de tværeuropæiske datasæt og gøre dem mere robuste. Resultattavlen bør opdateres jævnligt og bør også bruges til at analysere innovationsmønstre og -tendenser med hensyn til innovationsstyring.

19. Regionsudvalget mener, at man på de områder, hvor der for øjeblikket ikke findes passende indikatorer og repræsentative faktorer, bør gøre en indsats for at udfylde hullerne og give et mere nøjagtigt billede af innovationshastigheden.

20. Kommissionen bør overveje at udvide resultattavlen for innovation til at omfatte EU-ansøgerlandene samt tredjelande i Europa. Dette vil bedre afspejle, hvordan det reelt står til med interaktionen mellem virksomhederne og med netværksdannelsens effektivitet på dette område i det europæiske erhvervsliv som helhed.

21. Regionsudvalget ser positivt på den indsats, Generaldirektoratet for Erhverv har gjort for, at EU's innovationsundersøgelse (CIS - "Community Innovation Survey") kan gennemføres mere hyppigt - hvert andet år i stedet for hvert fjerde.

22. Kommissionen bør hyppigt og regelmæssigt foretage en evaluering af medlemsstaternes innovationsfremskridt.

23. Regionsudvalget ser gerne, at Kommissionen kommer med forslag til yderligere forskningsområder, der kan bidrage til vor forståelse af innovationssystemer og hvordan man kan støtte disse.

Mål 2 - En lovramme, der begunstiger innovation

24. Regionsudvalget støtter det mål, der formuleredes på Det europæiske Råd i Lissabon om at lette erhvervslivets administrative og lovgivningsmæssige byrde. Regionsudvalget ser også gerne mere dynamiske foranstaltninger til bekæmpelse af overflødigt bureaukrati. For eksempel bør medlemsstaterne i større grad foretage cost/benefit-analyser af bureaukrati. Regler bør have en tidsbegrænset levetid, og der bør stilles krav om fornyet begrundelse, hvis reglerne skal gælde i en yderligere tidsbegrænset periode. Regionsudvalget ser gerne, at resultattavlen for innovationer omfatter indikatorer for bureaukratiets omfang og medlemsstaternes indsats for at bekæmpe det.

25. Regionsudvalget understreger betydningen af den intellektuelle ejendomsret i forbindelse med innovationer i et videnbaseret samfund og påpeger, at udnyttelsen af forskningsresultater kræver klare retningslinjer for ejendomsforholdene mellem videnskabelige institutioner og den enkelte forsker.

26. Regionsudvalget foreslår en harmonisering i EU af reglerne vedrørende forskeres intellektuelle ejendomsret for at tilskynde forskere til at vurdere de kommercielle muligheder i deres forskningsresultater og styrke det internationale samarbejde mellem forskerne om gennemførelsen af regelværket.

27. Regionsudvalget foreslår, at det undersøges, om man kan beskytte den intellektuelle ejendomsret til resultater af forskningsprojekter gennemført med støtte fra det offentlige ved at anvende forskningsmidlerne til at ansøge om patent.

Mål 3 - Tilskyndelse til etablering og udvikling af innovative virksomheder

28. Kommissionen fremhæver med rette, at nye innovative, teknologibaserede virksomheder er vigtige, hvis der skal oprettes højtkvalificerede stillinger fremover, men samtidig er det vigtigt at påpege, at "innovativ" ikke altid er ensbetydende med "højteknologisk". Der er mange "traditionelle" sektorer, spændende fra stålproduktion til fødevareforarbejdning, der kan have stor gavn af, at nye produkter og processer udvikles. Dette er især vigtigt for områder og regioner uden for den centraleuropæiske "kerne", eftersom deres økonomi fortsat er karakteriseret ved mere traditionelle erhverv såsom fodtøj og tekstiler.

29. Regionsudvalget konstaterer, at teknologisk innovation i dag er noget, der berører næsten samtlige sektorer, og at innovation er en altomfattende proces, der foregår kontinuerligt og med stor hast, og som indebærer vidensoverførsel mellem virksomheder. Innovation udløser derfor betydelige konkurrencemæssige spændinger, som belønner den, der er i stand til at bruge store, ikke blot finansielle, men også menneskelige ressourcer på implementering af planlægnings- og styringsværktøjer, der bidrager til strategiske og organisatoriske omstillinger i virksomheden, hvis de udformes og bruges hensigtsmæssigt.

30. Regionsudvalget understreger, at man ikke må glemme at fremme innovation inden for serviceerhvervene. Disse spænder fra de liberale og finansielle serviceerhverv, der er målrettet mod erhvervsliv og handel, til bredere forbrugerorienterede aktiviteter såsom detailhandel og fritid.

31. Regionsudvalget mener, at der bør gøres en kraftigere indsats for at tilskynde videnskabscentrene (universiteter, højere læreranstalter og forskningscentre) til at spille en større rolle i etableringen af innovative virksomheder ved hjælp af passende instrumenter (f.eks. "spin off").

32. Endvidere er der dele af den offentlige sektor, der ikke bør overses, fordi de potentielt kan have gavn af innovationsfremmende vilkår. Eksemplerne omfatter tiltag med henblik på indførelse af nye metoder til at levere tjenesteydelser, spændende fra sundhed til transport, udvikling af nye former for aktivt demokrati og/eller medindflydelse for borgerne samt tilvejebringelse, evt. via uddelegering, af offentlige faciliteter, f.eks. i planlægnings- og udviklingsfasen. I specielt landdistrikterne og bjergområderne er der et påtrængende behov for innovative initiativer, der skal sikre indbyggerne og erhvervslivet relevante serviceydelser, så befolkningen og erhvervsaktiviteten kan blive i området. Fortsætter man blot med at levere traditionelle former for serviceydelser, er det oftest ensbetydende med, at man må opgive at yde dem, hvorved man tilskynder lokalbefolkningen til at forlade meget vigtige og meget skrøbelige områder. Regionsudvalget anser det især for vigtigt, at man anerkender de lokale myndigheders rolle og ansvar i denne sammenhæng.

Mål 4 - Forbedring af de vigtigste grænseflader i innovationssystemet

33. Regionsudvalget støtter kraftigt de foreslåede foranstaltninger til at styrke samarbejdet mellem forskere, erhvervsliv og offentlige organer. Øget samarbejde mellem alle involverede parter vil gøre innovationsstøttesystemet mere effektivt. Lokale myndigheder kan gennem deres økonomiske udviklingsfunktion være uhyre effektive til at skabe forbedringer på dette punkt.

34. Regionsudvalget påpeger, at samspillet mellem erhvervsliv og forskning bliver stadig vigtigere. På regionalt og lokalt plan er der især behov for nye former for samarbejde mellem forskningen og de små og mellemstore virksomheder. De må nydefinere deres kunde-producent-forhold, der skal bygge på gensidighed, og udlede nye former for innovationsstyring herudfra.

35. Regionsudvalget foreslår, at man inden for universitetsverdenen finder eksempler på god praksis hvad angår støtteforanstaltninger og de kundskaber, der behøves for at gennemføre disse foranstaltninger, således at forskere får lettere ved at se den kommercielle betydning af deres forskningsresultater, og det bliver lettere at beskytte intellektuel ejendomsret og ansøge om licenser, og Regionsudvalget henstiller, at man sørger for bred offentliggørelse af eksempler på god praksis.

36. Regionsudvalget bifalder meddelelsens henvisning til livslang uddannelse, men finder, at Kommissionen undervurderer de lokale myndigheders betydning hvad angår fremme og levering af denne. Desuden bør man være mere opmærksom på, at livslang uddannelse på arbejdspladsen og forvaltning af viden har lige så stor betydning for konkurrenceevnen og for den individuelle og kollektive udvikling af innovative idéer inden for alle erhvervssektorer som rekrutteringen af videnskabelige, teknologiske eller endog akademiske medarbejdere.

Mål 5 - Et innovationsvenligt samfund

37. Regionsudvalget mener, at den endelige henstilling til medlemsstaterne under mål 5 - stimulering af efterspørgslen efter innovation gennem en dynamisk indkøbspolitik fra de offentlige myndigheders side - er et langt vigtigere spørgsmål, end Kommissionen giver indtryk af. Det amerikanske forskningsprogram for investering i små virksomheder, der fastlægger mindstekvoten for offentlig forskningsstøtte til SMV'er og nye virksomheder, har fungeret i omkring 30 år og er et godt forbillede i denne henseende.

Bruxelles, den 4. april 2001.

Jos Chabert

Formand for

Regionsudvalget

(1) EFT C 182 af 24.6.1996, s. 1.

(2) EFT C 244 af 11.8.1997, s. 9.